## El butlletí mensual de prevenció d’incendis forestals de la Conselleria de Medi Ambient ha oferit dades de 4.620 mostres preses durant el seu primer any de funcionament

*** La directora general de Prevenció d’Incendis Forestals assegura que és “una important ferramenta per a conéixer a què ens enfrontem, tant en prevenció de l’inici d’incendis forestals com en la propagació”
* Este dijous entra en vigor la prohibició de les cremes en terrenys forestals i se suspenen les autoritzacions dels plans locals de crema**

El butlletí mensual de prevenció d’incendis forestals de la Conselleria de Medi Ambient, Infraestructures i Territori ha oferit, en el seu primer any de publicació, dades de 4.620 mostres preses, la qual cosa suposa 151 quilos de material vegetal arreplegat.

Així, el butlletí mensual Petricor ja fa un any que informa sobre la situació de la humitat del combustible viu de les espècies forestals més representatives en les muntanyes valencianes.

Tal com ha destacat la directora general de Prevenció d’Incendis Forestals, Rosa Tourís, es tracta d’“una important ferramenta per a conéixer a què ens enfrontem, tant en prevenció de l’inici d’incendis forestals com en la propagació”.

“El material vegetal arreplegat té com a objectiu conéixer el seu contingut d’humitat i, així, poder disposar d’un element més que ens indique quina és la disponibilitat del combustible per a cremar”, ha matisat Tourís.

Segons les estadístiques, l’any 2024 va reflectir un període crític quant a humitat del combustible i, per tant, “amb un risc d’incendi forestal alt”. Ara, ha explicat la directora general, “hem passat a una situació que, amb caràcter general, mostra un estat del combustible amb una càrrega alta d’humitat a causa de les pluges, però no cal baixar la guàrdia”.

En este sentit, són moltes les espècies de les quals es prenen mostres per a bolcar les dades al butlletí, des d’arbòries com és el cas del *Pinus halepensis* o el *Quercus ilex*, fins a arbustives com la *Pistacea lentiscus* o *Rosmarinus officinalis*, cada una amb les seues singularitats i amb respostes molt diferents, tant a la falta d’humitat com a l’excés.

D’esta manera, “tot este minuciós treball ha servit i servix per a compondre una imatge de quina és la situació de les diferents masses forestals de la Comunitat Valenciana amb una consulta ràpida”, ha destacat Tourís.

Així, el butlletí ha tingut un total de 2.270 descàrregues en un any, la qual cosa és molt significatiu atesa l’especificitat de la informació que oferix. Pot consultar-se en [este enllaç](https://mediambient.gva.es/va/web/prevencion-de-incendios/butlleti-humitat-de-combustibles-forestals).

**Prohibició de cremes**

En esta línia, la Conselleria de Medi Ambient, Infraestructures i Territori recorda que este dijous i durant el període de Setmana Santa i Pasqua entren en vigor mesures extraordinàries per a la prevenció d’incendis forestals, que prohibixen l’ús del foc en els terrenys forestals o amb una proximitat a estos inferior a 500 metres.

En este sentit, la directora general de Prevenció d’Incendis Forestals, Rosa María Tourís, ha explicat que “durant estes dates tradicionalment es concentra un gran nombre de visitants en les nostres muntanyes”, per la qual cosa anima la ciutadania a “gaudir-los, però extremant la cura i el respecte a totes les mesures de prevenció, perquè hem de cuidar-lo, ja que és part de nosaltres”.

**Campanya ‘Stop al foc 2025’**

Recentment, Medi Ambient ha posat en marxa la campanya ‘Stop al foc 2025’, que, en esta edició, se centra en les persones i en el valor que es dona al patrimoni natural. Per este motiu, “els missatges se centren a apel·lar a eixe sentiment de cura dels nostres boscos com una cosa pròpia, com si fora la nostra família”, ha conclòs Rosa Tourís.

Fecha: 17/04/2025